SK Úradný vestník Európskej únie C 72/20

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 72/10

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9

„PROSCIUTTO DI MODENA“

ES č.: IT-PDO-0217-0066-21.08.2007

CHZO ( ) CHOP ( X )

1. Časti špecifikácie, ktorých sa týka zmena a doplnenie:

—  Názov výrobku —  Opis výrobku —  Zemepisná oblasť —  Dôkaz o pôvode — Spôsob výroby —  Spojenie —  Označovanie — Vnútroštátne požiadavky —  Iné [uveďte]

2. Druh zmeny a doplnenia:

—  Zmena a doplnenie jednotného dokumentu alebo zhrnutia — Zmena a doplnenie špecifikácie CHOP alebo CHZO zapísaného do registra, ku ktorým sa neuverejnil žiadny jednotný dokument ani zhrnutie —  Zmena a doplnenie špecifikácie, z ktorej nevyplýva žiadna zmena a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena(-y) a doplnenie(-a):

3.1. Spôsob výroby:

Obsah vody sa zvýšil: nesmie byť nižší ako 59 %, ani vyšší ako 63,5 %, namiesto rozsahu od 50 % do 61 %.

Zmena a doplnenie tohto parametra sú potrebné v dôsledku postupného zavádzania postupu v chove talianskej ťažkej ošípanej v priebehu uplynulých rokov, ktorý sa spolu so zvýšením denných prírastkov hmotnosti (stačí si predstaviť, že za 9 mesiacov ošípané dosiahnu hmotnosť približne 160 kg) výrazne odzrkadlil vo výživových vlastnostiach mäsa; obsah vody je nepochybne parameter, ktorý zaznamenal najväčšie odchýlky. Prudké zvýšenie rýchlosti rastu totiž podstatne mení tukovosť mäsa zvýšením jeho obsahu vody. To sa prejavuje výraznou stratou hmotnosti počas zrenia, ale aj väčšou jemnosťou, ktorá je charakteristická pre „Prosciutto di Modena“.

V časti C sa skrátila maximálna lehota povolená chovateľovi na označenie zadného stehna každej ošípanej nezmazateľným odtlačkom pečiatky o 15 dní, čím sa presunula zo štyridsiateho piateho dňa na tridsiaty deň, a to s cieľom zaručiť dodržiavanie právnych predpisov o dobrých životných podmienkach zvierat.

Minimálny čas zrenia sa predĺžil z 12 na 14 mesiacov; môže sa opäť skrátiť na 12 mesiacov namiesto 10 mesiacov pod podmienkou, že sa týka homogénnych dávok, ktorých počiatočná veľkosť je nižšia ako 13 kg namiesto predchádzajúcich 12 kg. Táto zmena sa stala nevyhnutnou, keďže sa praxou preukázala potreba dlhšieho zrenia, aby výrobok mohol dosiahnuť vlastnosti ustanovené v špecifikácii.

3.2. Vnútroštátne požiadavky:

Časť G sa okrem iného zmenila a doplnila zaradením hlavných informácií umožňujúcich zaručiť dôkaz o pôvode výrobku.

Zo špecifikácie sa takisto vypustili všetky odkazy na kontrolnú činnosť vykonávanú skupinou.

JEDNOTNÝ DOKUMENT

NARIADENIE RADY (ES) č. 510/2006

„PROSCIUTTO DI MODENA“

ES č.: IT-PDO-0217-0066-21.08.2007

CHZO ( ) CHOP ( X )

1. Názov:

„Prosciutto di Modena“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (Príloha III):

Trieda 1.2. – Mäsové výrobky

3.2. Opis výrobku, na ktorý sa vzťahuje názov uvedený v bode 1:

Surová vyzretá šunka s chráneným označením pôvodu. Hruškovitý tvar bez nožičky dosiahnutý odstránením prebytočného tuku úpravou a odstránením časti kože a povrchovej vrstvy tuku. Jasnočervený rez po rozkrojení. Lahodná, ale neslaná chuť. Príjemná, jemná, ale intenzívna vôňa aj pri skúškach s použitím ihly. Charakteristiky sú v súlade s presnými kritériami rozboru: obsah vody v rozsahu od 59 % do 63,5 %; obsah chloridu sodného v rozsahu od 4,5 % do 6,7 %; index proteolýzy v rozsahu od 21 % do 31 %. Hmotnosť celej šunky sa pohybuje od ôsmich do desiatich kilogramov a nikdy nie je nižšia ako sedem kilogramov.

3.3. Suroviny (len pri spracovaných výrobkoch):

Šunka je výrobkom z čerstvých bravčových stehien pochádzajúcich zo zvierat narodených, chovaných a porazených v desiatich regiónoch vnútroštátneho územia (Emilia-Romagna, Benátsko, Lombardia, Piemont, Molise, Umbria, Toskánsko, Marche, Abruzzo, Lazio).

Schválenými zvieratami sú zvieratá čistokrvného plemena alebo zvieratá pochádzajúce zo základných tradičných plemien Large White a Landrace, ako aj zlepšené druhy, ktoré z nich pochádzajú a ktoré sú uvedené v talianskej plemennej knihe. Pripúšťajú sa aj zvieratá pochádzajúce z plemena Duroc, ako aj zlepšené druhy, ktoré z nich pochádzajú a ktoré sú uvedené v talianskej plemennej knihe.

Okrem toho sa pripúšťajú zvieratá iných miešaných a hybridných plemien pod podmienkou, že pochádzajú z programov selekcie alebo kríženia, ktoré sa vykonali na účely, ktoré sú v súlade s talianskou plemennou knihou pre chov ťažkej ošípanej.

3.4. Krmivo (len pri výrobkoch živočíšneho pôvodu):

Treba dodržiavať podrobné predpisy týkajúce sa distribúcie a zloženia kŕmnej dávky, a uprednostniť najmä krmivo pochádzajúce zo zemepisnej oblasti chovu vymedzenej v bode 4. Kŕmenie ošípaných prebieha v dvoch fázach a zakladá sa hlavne na produkcii obilnín (kukurica, jačmeň, ovos atď.) a na vedľajších produktoch výroby syrov (srvátka, syrenina, cmar). Obilné krmivo sa bude prednostne podávať v tekutej forme (kaša alebo šlichta), doplnené o srvátku, ako to vyžaduje tradícia.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Fázy výroby a zrenia „Prosciutto di Modena“ musia prebiehať na území výroby vymedzenom v bode 4, aby sa zaručila vysledovateľnosť a kontrola výrobku.

3.6. Osobitné pravidlá pre krájanie, strúhanie, balenie atď.:

—

3.7. Osobitné pravidlá pre označovanie:

„Prosciutto di Modena“ sa vždy identifikuje značkou na koži umiestnenou kontrolným orgánom.

V označení celej nevykostenej šunky „Prosciutto di Modena“ sa uvádza názov „Prosciutto di Modena“ s poznámkou „denominazione di origine protetta“ (chránené označenie pôvodu). V označení celej vykostenej šunky „Prosciutto di Modena“ alebo nakrájanej na plátky sa musí presne uvádzať aj dátum výroby zodpovedajúci dátumu začiatku jej spracovania v prípade, že by pečať alebo vypálený odtlačok pečiatky už neboli viditeľné, a údaj o identifikácii dávky.

Zakazuje sa používať také prívlastky ako „classico“ (klasická), „autentico“ (pôvodná), „extra“, „super“ či akékoľvek iné prívlastky, vlastnosti alebo poznámky priradené k označeniu pôvodu, s výnimkou pojmu „disossato“ (vykostená), ako aj akúkoľvek inú, osobitne neustanovenú poznámku, pokiaľ si to nevyžadujú iné právne ustanovenia; tieto zákazy sa týkajú aj reklamy a propagácie šunky „Prosciutto di Modena“ v akejkoľvek forme a súvislosti.

4. Stručné vymedzenie zemepisnej oblasti:

„Prosciutto di Modena“ sa spracúva výlučne v pahorkatej oblasti v okolí orografického a hydrografického povodia rieky Panaro a v priľahlých údoliach až do maximálnej nadmorskej výšky 900 metrov, zahŕňajúcich územia týchto obcí: Castelnuovo Rangone, Castelvetro, Spilamberto, San Cesario sul Panaro, Savignano sul Panaro, Vignola, Marano, Guiglia, Zocca, Montese, Maranello, Serramazzoni, Pavullo nel Frignano, Lama Mocogno, Pievepelago, Riolunato, Montecreto, Fanano, Sestola, Gaggio Montanto, Monteveglio, Savigno, Monte San Pietro, Sasso Marconi, Castello di Serravalle, Castel d’Aiano, Bazzano, Zola Predosa, Bibbiano, San Polo d’Enza, Quattro Castella, Canossa (predtým Ciano d’Enza), Viano, Castelnuovo Monti. Chov a porážka sa vykonávajú len v ohraničenej oblasti zodpovedajúcej územiam regiónov Emilia-Romagna, Benátsko, Lombardia, Piemont, Molise, Umbria, Toskánsko, Marche, Abruzzo a Lazio.

5. Súvislosť so zemepisnou oblasťou:

5.1. Špecifickosť zemepisnej oblasti:

V pahorkatej mikrozóne v okolí orografického a hydrografického povodia rieky Panaro sa nachádza jedna zo vzácnych „priaznivých“ oblastí, pretože je chránená toskánsko-emiliánskymi Apeninami a má optimálnu mikroklímu na výrobu šunky: táto oblasť nachádzajúca sa na úpätí hôr a typická flóra, ktorá ju charakterizuje, ako aj „drenážny účinok“ rieky Panaro a jej prítokov, vytvárajú ideálne, prevažne suché podnebie s miernym prúdením vzduchu. Vymedzenie oblasti výroby zodpovedajúcej danému zemepisnému prostrediu, ktoré vôbec nie je náhodné a nevyplýva z legislatívnych ustanovení, zosilňuje vzťah, ktorý sa časom vytvoril medzi výrobným systémom a životným prostredím: zrenie šunky si vyžaduje absolútne zdravé prostredie a zároveň je dôležité, aby výrobné systémy šunky nenarúšali túto charakteristiku.

5.2. Špecifickosť výrobku:

Okrem osobitostí už uvedených v opise výrobku má „Prosciutto di Modena“ tieto charakteristické vlastnosti:

— väčšiu obnaženú časť, ktorá umožňuje rýchlejšie prenikanie soli, čo dodáva výrobku charakteristickú chuť,

— percento obsahu vody v rozsahu 59 % až 63 %,

— percento obsahu soli v rozsahu 4,5 % až 6,7 %,

— index proteolýzy v rozsahu 21 % až 31 %.

Vďaka tejto poslednej vlastnosti je výrobok obzvlášť vhodný pri hyperproteínových diétach, pričom je ľahko stráviteľný; „Prosciutto di Modena“ okrem toho vďaka minerálom a vitamínom, ktoré obsahuje, a nízkemu obsahu cholesterolu predstavuje ideálnu potravinu pri hypolipidemických diétach, ak sa odstráni vrstva tuku, a celkovo predstavuje veľmi vyváženú potravinu, pokiaľ ide o obsah tukov a bielkovín.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO):

Výrobné kritériá, vďaka ktorým získava výrobok svoju špecifickosť a ktoré mu umožňujú priznať označenie pôvodu, sú úzko späté s environmentálnymi podmienkami a prírodnými a ľudskými faktormi: surovina totiž vďačí za svoje vlastnosti vymedzenej zemepisnej makrozóne, a to z dôvodu historického a hospodárskeho vývoja tejto oblasti, ale aj jej prvoradého poľnohospodárskeho zamerania. Výroba „Prosciutto di Modena“ má svoj pôvod a svoje opodstatnenie v tomto poľnohospodárskom zameraní a v jeho účinkoch v rámci geomorfologických a mikroklimatických podmienok vymedzenej mikrozóny. Tento rámec špecifických podmienok viedol k procesu uniformizácie vlastností suroviny a systémov spracovania výrobku a k potvrdeniu označenia úzko spätému s vlastným sociálno-ekonomickým vývojom zemepisnej oblasti, ktorý určil jej jedinečné vlastnosti: vo vymedzenej makrozóne totiž vývoj domorodých a pôvodných plemien zaznamenaný v strednom a severnom Taliansku od etruskej doby nasledoval po rozvoji pestovania obilnín a spracovania mlieka, ktoré podmienili systém kŕmenia ošípaných. Táto orientácia spôsobila presnú charakterizáciu surovín a presné výrobné zameranie s postupným rozvojom chovu ťažkých ošípaných porážaných v pokročilom veku. Vyzretá šunka sa teda stala postupne a prirodzene plnohodnotnou výrobou, ktorá sa od dávnych čias sústredila v zónach v rámci vzácnych oblastí priaznivých z hľadiska osobitných environmentálnych podmienok a tieto zóny zhodnotené ľudským faktorom sa časom stali špecializovanými.

História výrobku siaha ďaleko do minulosti a je zdokumentovaná v jeho pôvodnej oblasti od bronzovej doby, obdobia, počas ktorého sa zintenzívnil chov domácich zvierat a objavilo sa používanie soli (chloridu sodného); z historického a hospodárskeho hľadiska sa spôsob konzervovania mäsa soľou rozšíril s príchodom Keltov a v rímskej dobe sa potom zdokonalil.

Pôvod výrobku je zdokumentovaný z historického hľadiska, aj pokiaľ ide o oblasť pôvodu suroviny od predindustriálneho obdobia, pričom táto výroba je výsledkom neobyčajného vývoja typickej vidieckej kultúry spoločnej pre celý región Pádskej nížiny, ktorá sa sústredila v pahorkatej oblasti v okolí orografického a hydrografického povodia rieky Panaro (oblasť nachádzajúca sa na úpätí toskánsko-emiliánskych Apenín) z dôvodu osobitných klimatických podmienok.

Odkaz na uverejnenie špecifikácie:

Úplné znenie špecifikácie je k dispozícii na:

— internetovej adrese: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo

— priamo na domovskej stránke Ministerstva pre poľnohospodársku, potravinovú a lesnú politiku (http://www.politicheagricole.it): kliknite na „Prodotti di Qualità“ (vľavo na obrazovke) a potom na „Disciplinari di Produzione all′esame dell′UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.